དེ་བས་ན་རྒན་བདེ་མཆོག་ལགས་ཀྱིས་ཀྱང་དེ་ལྟ་བུའི་བྱིས་པ་དང་བྱིས་རྩོམ་གྱི་ཁྱད་ཆོས་ཁག་ལ་གཞོལ་ཅི་ཐུབ་ཀྱིས༼བདག་གི་བྱིས་པའི་ལོ་རབས༽ཀྱི་བྱུང་བ་དག་དབྱངས་གསལ་སོ་བཞིའི་གྲངས་ངེས་པའི་རྩོམ་གྱི་ཕྲེང་བར་བརྒྱུས་ཤིང་།དེ་ལའང་ཚིག་གི་སྦྱོར་བའི་ངོས་ནས་ཁ་སྐད་དང་ཡིག་སྐད་ཀྱི་བར་ཐག་ཉེ་བར་བསྟུང་བའི་ཐབས་ཀྱིས།བྱིས་པའི་སྐད་ཆའི་བབ་དང་མཐུན་པ་གང་ཞིག་རྒྱུན་སྤྱོད་གཏམ་དཔེས་མཛེས་པར་བྱས་ལ།བརྗོད་བྱ་དོན་གྱི་ཆ་ནས་ཀྱང་བྱིས་པའི་ཁོར་ཡུག་གི་དོན་དག་རྒྱུན་ལྡན་པ་དང་།ཅུང་ཟད་རྒྱུན་ལྡན་མ་ཡིན་པ་དག་དམིགས་སུ་བསལ་ཏེ།བྱུང་རིམ་རྒྱས་སྤྲས་ཙམ་མ་ཡིན་པར་དོན་དག་རེ་རེ་བརྒྱུད་དེ་བྱིས་པ་དག་ལ་ཡ་རབས་ཀྱི་སྤྱོད་ལམ་དང་།གཞུང་དྲང་གི་སེམས་རྒྱུད།རོགས་རེས་མཉམ་གནས་ཀྱི་དོན་སྙིང་།བདེན་དགེ་མཛེས་གསུམ་གྱི་གལ་ཆེན་རང་བཞིན་སོགས་ཕྱོགས་དང་ཟུར་མི་འདྲ་བར་དྲངས་ནས།བྱིས་པའི་འདུ་ཤེས་དང་རིན་ཐང་ལྟ་བ་ལ་བོགས་འདོན་པའི་ཁུར་བླངས་ཡོད་ལ།འབྲི་ཐབས་ཀྱི་ཆ་ནས་ཀྱང་ཁ་གསལ་གཏིང་གསལ་གྱི་ཇི་བཞིན་བརྗོད་པའི་འབྲི་ཐབས་སྤྱད་པ་གང་ཞིག་རྩོམ་རེ་རེའི་མགོ་འཛིན་སྟངས་དང་།གཞུང་སྐྱེད་སྟངས།མཇུག་བསྡུ་སྟངས།གོ་རིམ་སྒྲིག་སྟངས་རྣམས་བསྐྱར་ཟློས་དང་ཆིག་རྐྱང་གི་རྒྱ་ལས་འགོངས་པར་བྱས་ཡོད་པ་སོགས་ཀྱི་ཁྱད་ཆོས་མང་དུ་འདུག་ལ།དེ་རྣམས་རེ་རེ་ནས་འདིར་ཞིབ་ཏུ་གླེང་མི་དགོས་པར་ཀློག་མཁན་ཆུང་ཆུང་དག་གིས་དངོས་སུ་བཀླག་པས་ཤེས་པར་འགྱུར་ན།འདིར་ཉོག་བཤད་སྤངས་ཏེ་སོ་སོའི་བཀླག་སྐལ་དུ་བཞག་པ་ལགས་སོ།།